Vėjas kyla

Vėjas kyla (, ) – 2013 m. japonų animacinis filmas, kurį režisavo Hayao Miyazaki. Tai paskutinis Hayao Miyazaki filmas. Jame pasakojama berniuko, svajojusio skraidyti lėktuvu ir vėliau tapusio inžinieriumi, gyvenimo istorija.

Apie filmą 
„Vėjas kyla“ yra filmas, sukurtas „Studio Ghibli“ studijos ir paremtas to paties pavadinimo Hayao Miyazaki manga, kuri, savo ruožtu, paremta Tatsuo Hori novele. Filme pasakojama fikcinė japonų karo lėktuvų inžinieriaus Džiro Horikoši (Jiro Horikoshi), kuris suprojektavo antrojo pasaulinio karo laikų naikintuvą Mitsubishi A6M Zero, biografija. Filmo leitmotyvu pasirinktos prancūzų poeto Polio Valeri eilutės: „Vėjas kyla – mes turime bandyti gyventi“. Filme paliečiamos karo, ligų, meilės temos, tačiau svarbiausia išlieka pagrindinio herojaus Džiro polėkio sukurti nuostabiausią lėktuvą tema.

„Vėjas kyla“ tapo populiariausiu 2013 m. kino filmu Japonijoje − surinko 8,96 mlrd. jenų (110 mln. JAV dolerių) pajamų. Filmas 2014 m. nominuotas JAV kino akademijos apdovanojimams („Oskarams“) geriausio metų animacinio filmo kategorijoje. Vakarų kritikų įvertinimų vidurkis  metacritic.com suvestinės duomenimis – 83 balai iš 100.

Kiti reikšmingesni pasiekimai:
 2013 m. Venecijos kino festivalis. Hayao Miyazaki nominacija „Auksiniam liūtui“;
 2014 m. „Auksiniai gaubliai“. Nominacija už geriausią užsienio filmą;
 2014 m. „Annie Awards“. Apdovanojimas už scenarijų ir nominacija už veikėjų animaciją;
 2014 m. Japonijos akademijos apdovanojimai. Nominacijos už geriausią metų filmą ir geriausią muziką,
ir daugelis kitų.

Siužetas 

Filmas prasideda XX a. pradžios Japonijoje. Paauglys berniukas Džiro Horikoši, sergantis miopija, svajoja tapti lėktuvo pilotu. Tačiau regėjimo negalia nuo pat vaikystės jam užkerta kelią to siekti. Nepaisant to, Džiro aistringai domisi lėktuvais ir skaito užsienio žurnalus aviacijos tema. Vienoje vizijoje jam pasirodo vienas aviacijos pradininkų, italas Giovanni Battista Caproni, kuris sapne pakviečia berniuką į savo naująjį lėktuvą, kurį jis suprojektavo. Caproni atskleidžia Džiro, kad jis pats taip pat negali pilotuoti lėktuvo, užtat gali juos projektuoti. Atsibudęs Džiro pasiryžta tapti aviacijos inžinieriumi.

1923 metai. Jau suaugęs Džiro mokosi Tokijuje aviacijos institute. Kelionės traukiniu į Tokiją metu jis sutinka jauną merginą Naoko. Tuo metu įvyksta Didysis Kanto žemės drebėjimas. Džiro pagelbsti Naoko ir jos palydovei, kuriai lūžo koja, surasti šeimyniškius Tokijuje ir pats nuskuba prie degančio instituto, kur gelbsti turtą. Po mokslų Džiro palieką Tokiją, išyksta į Nagoją ir įsidarbina aviacijos kompanijoje, kurios inžinerinis padalinys dar labai atsilikęs nuo Vakarų Europos aviacijos pramonės lygio. Čia Džiro sutinka inžinierių bendramokslį Hondžo ir jo vadovu tampa Kurokava. Džiro iškart sėda dirbti ties jau projektuojamu lėktuvu, tačiau šis, bandymų metu, sudūžta ir kompanija praranda armijos užsakymą sukurti naikintuvą. Džiro turi praeiti inžinieriaus svajonių ir tobulėjimo kelią, tuo tarpu sunkia tuberkuliozės forma serganti Naoko svajoja sutikti jaunuolį, kuris padėjo jai ir jos palydovei žemės drebėjimo metu …

Išnašos

Nuorodos 
 Oficialus tinklalapis (anglų k.)
 „The New York Times“ (anglų k.)
 „The Week“ (anglų k.)
 ign.com reviu (anglų k.)
 Allmovie

2013 filmai
Animė filmai
Hayao Miyazaki filmai